
	Έκθεση φωτογραφίας

ΠΑΓΩΜΕΝΗ ΛΕΥΚΩΣΙΑ ΑΠΟ ΤΟ 1974

Ενθάδε δόξης αθανασία αναγεννάται

στο Σπίτι της Κύπρου

Πέντε μήνες μετά την ακύρωση της, η έκθεση φωτογραφίας του Κώστα Τσαγκαρίδη με τίτλο ΠΑΓΩΜΕΝΗ ΛΕΥΚΩΣΙΑ ΑΠΟ ΤΟ 1974, που επρόκειτο να πραγματοποιηθεί μεταξύ 31 Ιανουαρίου και 2 Φεβρουαρίου σε αίθουσα του Ευρωπαϊκού Κοινοβουλίου στις Βρυξέλλες, παρουσιάστηκε την Πέμπτη 29 Ιουνίου 2017 στο Σπίτι της Κύπρου στην Αθήνα. Η έκθεση αποτελείται από 41 φωτογραφίες της παλιάς Λευκωσίας επί της Πράσινης Γραμμής
Τον Κώστα Τσαγκαρίδη υποδέχθηκε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου, η οποία, προλογίζοντας την έκθεση, ανέφερε ότι οι φωτογραφίες  από την περιδιάβασή του στην Πράσινη Γραμμή, στην Παλιά Λευκωσία τη μοναδική διαιρεμένη πρωτεύουσα του κόσμου, συντηρούν την ιστορική μνήμη ώστε να μην ξεχάσουμε.
Τα εγκαίνια της έκθεσης τέλεσε η Ευρωβουλευτής, Πρόεδρος του Κινήματος ΑΛΛΗΛΕΓΓΥΗ, κ. Ελένη Θεοχάρους. Η κ. Θεοχάρους, αφού ευχαρίστησε όλους τους συντελεστές, επεσήμανε ότι η έκθεση αποτυπώνει την καλλιτεχνική ευαισθησία του Κώστα Τσαγκαρίδη ο οποίος παρουσιάζει όλες εκείνες τις εικόνες που θέλουν να μας κάνουν να τις ξεχάσουμε. Κάλεσε τους θεατές να νιώσουν την αισθαντική και αισθητική πλευρά των εικόνων και να καταγράψουν μέσα στην ψυχή τους το περιδιάβασμα στην πράσινη γραμμή που είναι κατακόκκινη από το αίμα χιλιάδων παιδιών. Όπως είπε, χαρακτηριστικά, αυτή η γαλανόλευκη σημαία που έχει απαθανατίσει ο Κώστας Τσαγκαρίδης στις φωτογραφίες του είναι η γαλανόλευκη ψυχή μας, είναι η ψυχή του Πετράκη Γιάλλουρου, είναι η γαλανόλευκη ψυχή της Κύπρου που κυματίζει και θα κυματίζει πάντα ελεύθερη.
Ο Κώστας Τσαγκαρίδης αφιέρωσε την έκθεση στη μνήμη του αγαπημένου φίλου και συμμαθητή του Κωστάκη Μίτσιγγα, ο οποίος το Σάββατο 20 Ιουλίου 1974, σε ηλικία 16 μόλις χρονών, κατετάγη ως εθελοντής και ανέλαβε υπηρεσία στη πρώτη γραμμή πυρός στα φυλάκια του Αγίου Κασιανού, όπου και έπεσε ηρωικά. Όπως σημειώνει, εδώ και 3 χρόνια αφοσιώθηκα στη δημιουργία μιας φωτογραφικής έκθεσης εις μνήμην του Κωστάκη, η οποία έκθεση αφενός μεν δεν διεκδικεί δάφνες επαγγελματικής προσέγγισης, αφετέρου δε αποτελεί μια ταπεινή απότιση φόρου τιμής προς τον μικρό μας ήρωα.
Διάρκεια έκθεσης:
30 Ιουνίου-29 Ιουλίου 2017

Ώρες λειτουργίας:
Δευτέρα - Παρασκευή: 10:00-15:00

Επιμέλεια:

Μαρία Ραγιά

Φωτογραφικό υλικό για την έκθεση θα βρείτε στην ηλεκτρονική διεύθυνση www.spititiskyprou.gr
30 Ιουνίου 2017

